b"\n_START_ARTICLE_\nPatrici Clara i Carles\n_START_SECTION_\nBiografia\n_START_PARAGRAPH_\nPatrici Clara i Carles va n\xc3\xa9ixer al n\xc3\xbamero cinc de la pla\xc3\xa7a Major de Calonge la diada de sant Mart\xc3\xad de Tours, patr\xc3\xb3 de la vila.  La seva fam\xc3\xadlia, benestant, es dedicava a la fabricaci\xc3\xb3 de taps de suro. Va fer els estudis a l'escola del municipi i els va continuar a Girona, on va aconseguir el t\xc3\xadtol de mestre de Primera Ensenyan\xc3\xa7a. Va ampliar els seus estudis i idiomes a Fran\xc3\xa7a (Perpiny\xc3\xa0, Li\xc3\xb3 i Par\xc3\xads) i a Anglaterra (Londres i Norwood)._NEWLINE_Va tornar a Catalunya, instal\xc2\xb7lant-se a Barcelona, on va fundar l'acad\xc3\xa8mia Cervantes.\n_START_SECTION_\nVida familiar\n_START_PARAGRAPH_\nA la capital catalana es va casar amb la barcelonina Maria Boada Guarro.  Poc despr\xc3\xa9s, l'any 1913, va ser atropellat per un autom\xc3\xb2bil a la pla\xc3\xa7a de Catalunya de Barcelona i va patir una commoci\xc3\xb3 cerebral._NEWLINE_Fruit del seu matrimoni van n\xc3\xa9ixer dos nois: H\xc3\xa8ctor, que va morir molt jove, i Oliveri, que va estudiar la carrera de mestre, va conrear la poesia i va ser president de l'Ateneu Enciclop\xc3\xa8dic Popular de Barcelona entre els anys 1918 i 1920. Des del 1916 ja era vocal de l'entitat, on va donar diverses confer\xc3\xa8ncies. Oliveri va morir el 19  d'agost de 1921, amb 30 anys. Cinc anys m\xc3\xa9s tard, el juny de 1926 va morir la seva dona que va ser enterrada al cementiri del Sud-oest._NEWLINE_L'any 1927, va decidir oferir a la seva vila un monument en mem\xc3\xb2ria al seu fill Oliveri, que es va anomenar armariet de Cultura. El monument, situat a l'entrada principal de la vila, destaca per la frase que apareix esculpida i que diu: Vianant, siguis qui siguis, vinguis d'on vinguis i pensis com pensis, si estas cansat, reposa, la vila de Calonge t'ofereix aquest seient._NEWLINE_Ell va quedar cec al final de la seva vida. Tot i aix\xc3\xb2, sortia a passejar  amb el seu guardapolvo, ulleres negres, un bast\xc3\xb3 i una senyoreta que l'acompanyava agafada al seu bra\xc3\xa7. Tamb\xc3\xa9 li va tocar viure la Guerra Civil espanyola. Va morir a la seva vila natal el 29 d'abril de 1939.\n_START_SECTION_\nActivitat professional\n_START_PARAGRAPH_\nL'any 1890, amb 31 anys, va ser elegit alcalde de Calonge. Va exercir poc temps degut a la seva feina a Barcelona i va intentar aplicar les millores urban\xc3\xadstiques que havia observat durant les seves estades a l'estranger. Amb tot, mantenia el seu contacte amb Calonge on tenia una casa d'estiueig davant la pla\xc3\xa7a de la Conc\xc3\xb2rdia._NEWLINE_Dins la seva activitat com a pedagog va finan\xc3\xa7ar i publicar diverses obres dedicades a l'ensenyament i a l'educaci\xc3\xb3: Resumen de urbanidad, Elogio de la Escuela Primaria  i Alma de la Escuela Primaria. Tamb\xc3\xa9 va conrear la literatura, tant en prosa com en vers._NEWLINE_Segons recorda Pere Caner i Estrany, Clara i Pere J. Casademont van ser els precursors de les \xc2\xabJoventuts Bitllerenques Nazarienques Calongines\xc2\xbb, creada l'any 1940. Els integrants d'aquesta entitat cultural van aprofitar les propostes de Clara per incorporar-les en el seu ideari i projectes. Les Joventuts Bitllerenques Nazarienques Calongines van desapar\xc3\xa8ixer a la d\xc3\xa8cada dels anys 50, per\xc3\xb2 els seus instigadors van recuperar el seu esperit l'any 1980 amb la creaci\xc3\xb3 del Centre d'Estudis Calongins Col\xc3\xb2nico._NEWLINE_En el seu testament va deixar tots els seus b\xc3\xa9ns a Calonge de cara a poder fer millores urban\xc3\xadstiques. L'Ajuntament va rebre la casa de Calonge. Com tamb\xc3\xa9 unes finques de Sant Mart\xc3\xad de Proven\xc3\xa7als, barri del districte de Sant Mart\xc3\xad de Barcelona. Aquests terrenys es van subhastar l'any 1955 i els diners recaptats van servir per adequar l'antiga casa on va n\xc3\xa9ixer Clara com a nou ajuntament. _NEWLINE_Per\xc3\xb2 va ser durant la d\xc3\xa8cada dels anys 90 del segle XX quan va aconseguir la major part de l'her\xc3\xa8ncia, provinent de finques de Barcelona. I tot gr\xc3\xa0cies a l'advocat Joan Molla Call\xc3\xads.  Amb els diners aconseguits, l'Ajuntament calong\xc3\xad va rehabilitar l'entrada del poble, on hi ha el monument, convertint l'espai en una pla\xc3\xa7a que porta el nom de Patrici Clara, l'execuci\xc3\xb3 del pont del passeig d'Hivern, la reforma de l'antic teatre Fontova i la publicaci\xc3\xb3 de la seva obra en poesia i vers. La rehabilitaci\xc3\xb3  del Fontova es va inaugurar el 4 de juny de 1999. Els jardins Patrici Clara es van inaugurar per la diada de sant Mart\xc3\xad de 2002. _NEWLINE_L'any 1999, l'Ajuntament investig\xc3\xa0 si l'empresa Damm va fer servir la fita de Clara en una campanya publicit\xc3\xa0ria. _NEWLINE_L'any 2003, l'Ateneu Popular de Calonge va tirar endavant un concurs de teatre amateur. El concurs porta el nom de Patrici Clara, ja que va ser qui va organitzar el primer grup teatral calong\xc3\xad del qual es t\xc3\xa9 not\xc3\xadcies, a finals del segle XIX. _NEWLINE_L'any 2006, l'Ajuntament va aconseguir una altra part de l'her\xc3\xa8ncia de Clara provinent de Barcelona."